ŠTATÚT

SLAVISTICKÉHO ÚSTAVU JÁNA STANISLAVA
SLOVENSKEJ AKADÉMIE VIED,
VEREJNEJ VÝSKUMNEJ INŠTITÚCIE

ČASŤ I. 
ÚVODNÉ USTANOVENIA

Čl. I Názov a sídlo
(1)	Slavistický ústav Jána Stanislava Slovenskej akadémie vied je priamym pokračovateľom činnosti Slavistického kabinetu Slovenskej akadémie vied. Slavistický kabinet Slovenskej akadémie vied bol zriadený uznesením predsedníctva Slovenskej akadémie vied č. 733 zo dňa 20.12.1994 ako samostatná organizačná jednotka s účinnosťou od 1.3.1995. Na Slavistický ústav Jána Stanislava Slovenskej akadémie vied bol premenovaný uznesením predsedníctva Slovenskej akadémie vied č. 1154 zo dňa 16.12.2004 s účinnosťou od 1.1.2005.
(2)	Slovenská akadémia vied, sídlo: Štefánikova 49, 814 38 Bratislava, IČO: 00037869, ako zriaďovateľ podľa § 3 ods. 1 zákona č. 243/2017 Z. z. o verejnej výskumnej inštitúcii a o zmene a doplnení niektorých zákonov a § 21a ods. 1 a 2 zákona č. 133/2002 Z. z. o Slovenskej akadémii vied vydal pre Slavistický ústav Jána Stanislava SAV zakladaciu listinu, ktorú predsedníctvo Slovenskej akadémie vied schválilo na svojom zasadnutí dňa 1.3.2018. Zakladacia listina Slavistického ústavu Jána Stanislava Slovenskej akadémie vied, verejnej výskumnej inštitúcie (ďalej tiež „organizácia“), nadobudla účinnosť dňa 1.7.2018. Na základe tejto zakladacej listiny a podľa § 21a ods. 1 zákona č. 133/2002 Z. z. o Slovenskej akadémii vied sa právna forma Slavistického ústavu Jána Stanislava Slovenskej akadémie vied dňom 1.7.2018 mení zo štátnej rozpočtovej organizácie na verejnú výskumnú inštitúciu. 
(3)	Skrátená podoba názvu organizácie je Slavistický ústav Jána Stanislava SAV, v. v. i. Sídlo organizácie je Dúbravská cesta 9, 841 04 Bratislava; IČO organizácie je 31750940.

ČASŤ II.
PREDMET ČINNOSTI A ÚLOHY ORGANIZÁCIE

Čl. II: Úvodné ustanovenia
(1)	Slavistický ústav Jána Stanislava SAV, v. v. i., vykonáva základný výskum vzťahov slovenského jazyka a kultúry k iným slovanským i neslovanským jazykom a kultúram i výskum slovensko-latinských, slovensko-cirkevnoslovanských a slovensko-nemeckých vzťahov najstaršieho a staršieho obdobia. 	
(2)	Organizácia je interdisciplinárne slavistické vedeckovýskumné centrum, ktoré sa zameriava na filologické, historické, národopisné, umenovedné, literárnovedné, kulturologické a religiózne výskumy realizované v interdisciplinárnej internej a externej spolupráci a je vedeckovýskumným a koordinačným centrom slavistických výskumov na Slovensku. 

Čl. III: Predmet a formy činnosti organizácie
Predmet činnosti organizácie je uvedený v zakladacej listine. 
(1)	Predmetom hlavnej činnosti organizácie je:
a)	uskutočňovanie výskumu v odboroch vedy a techniky (ďalej tiež „odbory“): Filologické vedy (060200), Slavistika – slovanské literatúry (060408) a Slovanské jazyky a literatúry (060207), Klasické jazyky a literatúry (060203) a Ostatné príbuzné odbory filozofických vied, etiky a teologických vied (060399) podľa členenia v smernici Ministerstva školstva SR č. 27/2006-R z 21.12.2006. 
b)	zabezpečovanie a správa infraštruktúry výskumu a vývoja, ku ktorej má organizácia vlastnícke právo alebo iné právo; rozsah infraštruktúry výskumu a vývoja a práva, ku ktorej organizácia nadobudne transformáciou na verejnú výskumnú inštitúciu dňa 1.7.2018, bude vyplývať z protokolu medzi Slovenskou akadémiou vied a organizáciou podľa § 21a ods. 7 zákona č. 133/2002 Z. z. o Slovenskej akadémii vied,
c)	získavanie, spracúvanie a šírenie informácií z oblasti vedy a techniky a poznatkov z vlastného výskumu a vývoja, a to v odboroch uvedených v písmene a); spoluvydávanie slovenského interdisciplinárneho slavistického časopisu Slavica Slovaca (ISSN 0037-6787) a zabezpečovanie publikovania výsledkov vedeckovýskumnej činnosti prostredníctvom neperiodických publikácií,
d)	podieľanie sa na uskutočňovaní študijných programov tretieho stupňa vysokoškolského štúdia, a to študijného programu Slavistika – slovanské jazyky v študijnom odbore Slovanské jazyky a literatúry (2.1.28) alebo Slovenský jazyk a literatúra (2.1.27) v súlade s akreditáciou spolupracujúcej vysokoškolskej organizácie, s ktorou Slavistický ústav Jána Stanislava SAV, v. v. i., má ako externé školiace pracovisko priznané právo podieľať sa na uskutočňovaní doktorandského štúdia podľa Zákona č. 131/2002 Z. z. o vysokých školách a o zmene a doplnení niektorých zákonov.
e)	spolupráca v oblasti vedy a techniky s vysokými školami, ostatnými právnickými osobami uskutočňujúcimi výskum a vývoj a s podnikateľmi, a to v odboroch uvedených v písmene a).
(2)	Predmetom činností organizácie podľa § 2 ods. 1 zákona č. 243/2017 Z. z. o verejnej výskumnej inštitúcii je:
a)	činnosť: 
i)	uskutočňovania výskumu,
ii)	získavania, spracúvania a popularizácie (šírenia) informácií z oblasti vedy a techniky a poznatkov z vlastného výskumu a vývoja alebo 
iii)	spolupráce v oblasti vedy a techniky s vysokými školami, ostatnými právnickými osobami uskutočňujúcimi výskum a vývoj a s podnikateľmi, 
b)	v odboroch: Filologické vedy (060200), Slavistika – slovanské literatúry (060408), Slovanské jazyky a literatúry (060207), Klasické jazyky a literatúry (060203) a Ostatné príbuzné odbory filozofických vied, etiky a teologických vied (060399); a to na základe požiadaviek orgánov verejnej správy za podmienok podľa osobitných predpisov,
c)	činnosť:
i)	uskutočňovania výskumu alebo
ii)	získavania, spracúvania a šírenia informácií z oblasti vedy a techniky a poznatkov z vlastného výskumu a vývoja, v odboroch uvedených v písmene a), a to ako podnikateľská činnosť,
d)	činnosť zabezpečovania a správy infraštruktúry výskumu a vývoja, a to:
i)	na základe požiadaviek orgánov verejnej správy za podmienok podľa osobitných predpisov alebo
ii)	ako podnikateľská činnosť,
e)	činnosť vývoja a inovácií v odboroch uvedených v písmene a), a to:
i)	na základe požiadaviek orgánov verejnej správy za podmienok podľa osobitných predpisov,
ii)	ako podnikateľská činnosť alebo
iii)	vo forme projektov podľa osobitných predpisov.
(3)	Povinnosťou Slavistického ústavu Jána Stanislava SAV, v. v. i., je podľa § 2 ods. 3 zákona č. 243/2017 Z. z. o verejnej výskumnej inštitúcii je:
a)	zverejňovať informácie o výsledkoch dosiahnutých pri uskutočňovaní svojej činnosti
i)	vo výročnej správe o činnosti a hospodárení za príslušný kalendárny rok (ďalej len „výročná správa“) a
ii)	na Centrálnom informačnom portáli pre vedu, techniku a inovácie,)
b)	poskytovať jej zakladateľovi na jeho žiadosť podklady potrebné pre výkon jeho právomocí,
c)	zriadiť a aktualizovať webové sídlo,
d)	zverejňovať na svojom webovom sídle
i)	zakladaciu listinu vrátane jej zmien a úplného znenia,
ii)	vnútorné predpisy verejnej výskumnej inštitúcie a vnútorné predpisy zakladateľa podľa § 38 ods. 1 vrátane ich úplného znenia,
iii)	materiály, ktoré sú predmetom rokovania na zasadnutiach správnej rady, vedeckej rady alebo dozornej rady spolu so zápisnicou zo zasadnutia, a to do 15 dní odo dňa zasadnutia príslušného orgánu,
iv)	meno a priezvisko riaditeľa.

ČASŤ III.
ORGÁNY SLAVISTICKÉHO ÚSTAVU JÁNA STANISLAVA 
SLOVENSKEJ AKADÉMIE VIED, VEREJNEJ VÝSKUMNEJ INŠTITÚCIE

Čl. III: Orgány Slavistického ústavu Jána Stanislava Slovenskej akadémie vied, verejnej výskumnej inštitúcie
(1)	Orgánmi Slavistického ústavu Jána Stanislava SAV, v. v. i., sú
a)	riaditeľ, 
b)	správna rada, 
c)	vedecká rada, 
d)	dozorná rada.

Čl. III, ods. 2. Riaditeľ
(2)	Riaditeľ, ktorý je štatutárnym orgánom verejnej výskumnej inštitúcie, ktorý ju riadi, koná v jej mene a zastupuje ju navonok. 
a)	Riaditeľa menuje a odvoláva predseda Slovenskej akadémie vied (ďalej len „SAV“) na návrh predsedníctva SAV [§ 12 ods. 7 písm. b) zákona o SAV]. Vymenovaniu riaditeľa predchádza výberové konanie (§ 22 zákona o v. v. i.) podľa pravidiel výberového konania na obsadenie miesta riaditeľa [§ 38 ods. 1 písm. a) zákona o v. v. i.].
b)	Riaditeľ vykonáva právomoci podľa zákona o v. v. i. (najmä § 16 ods. 1 a 2 zákona o v. v. i.), vnútorných predpisov organizácie (§ 37 zákona o v. v. i.) a vnútorných predpisov SAV (§ 38 ods. 1 zákona o v. v. i.).
c)	Funkčné obdobie riaditeľa je päť rokov; rovnaká osoba môže byť vymenovaná do funkcie riaditeľa najviac dve funkčné obdobia za sebou (§ 16 ods. 3 zákona o v. v. i.).
d)	Funkcia riaditeľa je nezlučiteľná s funkciami člena vedeckej rady a člena dozornej rady (§ 16 ods. 5 zákona o v. v. i.).
e)	Ak riaditeľ popri výkone funkcie riaditeľa vykonáva činnosť, ktorej zameranie predpokladá zaradenie do určitého vedeckovýskumného úseku, o zaradení do tohto úseku rozhoduje sám. Ak zmena zaradenia vyžaduje zmenu pracovnej zmluvy, požiada o jej zmenu predsedu SAV (§ 21 ods. 5 zákona o v. v. i.).
f)	Riaditeľ môže byť súčasne vedúcim vedeckovýskumného úseku.
g)	Riaditeľ vykonáva všetky činnosti podľa § 16 zákona č. 243/2017 Z. z. o verejnej výskumnej inštitúcii a rozhoduje vo všetkých veciach, ak tieto nie sú týmto zákonom zverené do pôsobnosti iného orgánu verejnej výskumnej inštitúcie alebo do pôsobnosti zakladateľa. 
h)	Ďalšie právomoci riaditeľa sú vymenované v organizačnom poriadku organizácie.
i)	Odmeňovanie riaditeľa organizácie sa riadi platnými Pravidlami odmeňovania riaditeľa verejnej výskumnej inštitúcie založenej Slovenskou akadémiou vied.

Čl. III, ods. 3. Zástupca riaditeľa
(3)	Riaditeľ, poverený riaditeľ alebo zastupujúci riaditeľ je povinný bezodkladne po ustanovení do funkcie určiť svojho zástupcu, ak takýto zástupca v organizácii organizácie nie je (článok X ods. 1 štatútu SAV). 
a)	Osoba podľa odseku 1 určí rozsah úloh, povinností a oprávnení (ktoré inak pripadajú osobe podľa odseku 1), ktoré zástupca riaditeľa bude plniť alebo vykonávať, vrátane rozsahu oprávnenia konať v mene a na účet organizácie v pracovnoprávnych vzťahoch a v iných právnych vzťahoch. Zástupca riaditeľa nemôže vykonávať právomoci, ktoré zákon o v. v. i. priznáva riaditeľovi organizácie (článok X ods. 2 štatútu SAV).
b)	Osoba podľa odseku 1 oznámi meno svojho zástupcu príslušnému vedeniu oddelenia vied (článok X ods. 3 štatútu SAV).

Čl. III, ods. 4. Správna rada
(4)	Správna rada je volený orgán, ktorej predsedom je riaditeľ organizácie, a štyria (4) členovia volení spomedzi zamestnancov organizácie. 
a)	Správna rada sa spolu s riaditeľom podieľa na nariadení organizácie a vykonáva všetky činnosti podľa § 17 zákona č. 243/2017 Z. z. o verejnej výskumnej inštitúcii. 
b)	Spôsob voľby členov správnej rady je zadefinovaný vo volebnom poriadku správnej rady. 
c)	Právomoci správnej rady sú vymenované § 17 zákona č. 243/2017 Z. z. o verejnej výskumnej inštitúcii.
d)	Členstvo v správnej rade je čestné. Členom správnej rady v zásade neprináleží odmeňovanie podľa osobitného predpisu (Zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov). Na návrh predsedu správnej rady a po prerokovaní vo vedeckej rade a po schválení v správnej rade organizácie možno odmeniť člena správnej rady v súlade so všeobecne záväznými právnymi predpismi zo zdrojov organizácie. Člena správnej rady možno odmeniť za realizáciu prác: 
i)	nad rámec povinností vyplývajúcich z členstva v správnej rade,
ii)	zadaných predsedom správnej rady a
iii)	vo väčšom rozsahu z pohľadu objemu výstupov a/alebo potrebného času alebo prác v mimoriadne skrátených lehotách.

Čl. III, ods. 5. Vedecká rada
(5)	Vedecká rada organizácie určuje vedeckú profiláciu organizácie a koncepciu jej ďalšieho rozvoja v súlade s jej zakladacou listinou a po predchádzajúcom vyjadrení zakladateľa.
a)	Členmi vedeckej rady organizácie sú významní odborníci z oblastí, v ktorých organizácia uskutočňuje hlavnú činnosť. 
b)	Vedecká rada má päť (5) členov. Traja (3) členovia vedeckej rady sú zamestnancami organizácie. Dvaja (2) členovia sú zástupcovia iných vedeckých inštitúcií, ktorí nie sú zamestnancami žiadnej verejnej výskumnej inštitúcie, alebo sú zástupcami vedeckopedagogických pracovísk, alebo sú odborníkmi v oblasti, v ktorej organizácia uskutočňuje hlavnú činnosť.
c)	Spôsob voľby členov vedeckej rady je zadefinovaný vo volebnom poriadku vedeckej rady.
d)	Právomoci vedeckej rady sú vymenované § 18 zákona č. 243/2017 Z. z. o verejnej výskumnej inštitúcii.
e)	Členstvo vo vedeckej rade je čestné. Členom vedeckej rady v zásade neprináleží odmeňovanie podľa osobitného predpisu (Zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov). Na návrh predsedu vedeckej rady a po schválení v správnej rade organizácie možno odmeniť člena vedeckej rady v súlade so všeobecne záväznými právnymi predpismi zo zdrojov organizácie. Člena vedeckej orgánu možno odmeniť za realizáciu prác: 
i)	nad rámec povinností vyplývajúcich z členstva vo vedeckej rade,
ii)	zadaných predsedom vedeckej rady a
iii)	vo väčšom rozsahu z pohľadu objemu výstupov a/alebo potrebného času alebo prác v mimoriadne skrátených lehotách.
f)	Externým členom vedeckej rady patrí náhrada preukázaných výdavkov, ktoré im vznikli pri výkone funkcie, podľa osobitného predpisu (Zákon č. 283/2002 Z. z. o cestovných náhradách).
g)	Činnosť a právomoci vedeckej rady určuje § 18 zákona č. 243/2017 Z. z., § 9 zákona č. 133/2002 Z. z., a organizačný poriadok organizácie.

Čl. III, ods. 6. Dozorná rada
(6)	Dozorná rada má troch (3) členov, ktorých vymenúva zakladateľ. 
a)	Vzťah medzi Slavistickým ústavom Jána Stanislava SAV, v. v. i., a členmi dozornej rady sa spravuje ustanoveniami o mandátnej zmluve [§ 19, ods. 10 zákona č. 243/2017 Z. z.] ak z príslušnej mandátnej zmluvy alebo zo zákona nevyplýva iné určenie práv a povinností. Zmluvu s členom dozornej rady uzatvára zakladateľ.
b)	Prostredníctvom dozornej rady zakladateľ vykonáva dohľad nad činnosťou a hospodárením verejnej výskumnej inštitúcie, nakladaním s majetkom verejnej výskumnej inštitúcie a dodržiavaním zákonov, iných všeobecne záväzných právnych predpisov, vnútorných predpisov verejnej výskumnej inštitúcie a vnútorných predpisov zakladateľa podľa § 38 ods. 1 zákona č. 243/2017 Z. z.
c)	Právomoci dozornej rady určuje § 19 zákona č. 243/2017 Z. z.
d)	Odmeňovanie členov dozornej rady sa riadi platnými Pravidlami odmeňovania členov dozornej rady verejnej výskumnej inštitúcie založenej Slovenskou akadémiou vied schválenými zriaďovateľom Slavistického ústavu Jána Stanislava SAV, v. v. i.

ČASŤ IV.

AKADEMICKÁ OBEC SLAVISTICKÉHO ÚSTAVU JÁNA STANISLAVA 
SLOVENSKEJ AKADÉMIE VIED, VEREJNEJ VÝSKUMNEJ INŠTITÚCIE

Čl. IV: Akademická obec Slavistického ústavu Jána Stanislava Slovenskej akadémie vied, verejnej výskumnej inštitúcie
(1)	Akademickú obec organizácie tvoria osoby podľa § 6 ods. 3 zákona o SAV.
(2)	Akademická obec organizácie volí a odvoláva člena snemu za organizáciu. 
(3)	Pre voľbu člena snemu platia všeobecné pravidlá podľa článku XXI ods. 1 štatútu SAV a osobitné pravidlá podľa článku XII ods. 6 štatútu SAV.
(4)	Pre odvolávanie člena snemu platia všeobecné pravidlá podľa článku XXI ods. 1 štatútu SAV a primerane osobitné pravidlá podľa článku XII ods. 6 písm. b) a d) štatútu SAV.
(5)	Voľbu a odvolávanie člena snemu za organizáciu organizuje vedecká rada organizácie.
(6)	Riaditeľ organizácie poskytuje vedeckej rade všetku súčinnosť potrebnú pre realizáciu aktov a činností pri vyhlasovaní a organizácii voľby a odvolávania člena snemu. Členovia vedeckej rady majú právo nahliadnuť do materiálov, ktoré organizácia vedie o zamestnancoch v rozsahu a za účelom určenia zoznamu členov akademickej obce. 
(7)	Vedecká rada organizuje voľbu člena snemu s dostatočným predstihom pred koncom funkčného obdobia snemu alebo najneskôr 1 mesiac po predčasnom ukončení výkonu funkcie člena snemu.
(8)	Na základe písomnej žiadosti aspoň 1/5 členov akademickej obce organizácie vedecká rada zvolá akademickú obec za účelom odvolania člena snemu. Žiadosť musí obsahovať mená, priezviská a vlastnoručné podpisy aspoň 1/5 členov akademickej obce a uvedenie dôvodov pre odvolanie člena snemu.
(9)	Vedecká rada zabezpečí odoslanie pozvánky na zhromaždenie akademickej obce s bodom programu voľby, resp. odvolávania, člena snemu a s uvedením miesta, dňa a hodiny jeho konania. V prípade odvolávania člena snemu vedecká rada zabezpečí aj odoslanie žiadosti podľa odseku 8 tohto článku. Pozvánka a prípadne aj žiadosť podľa odseku 8 sa odosielajú v elektronickej podobe členom akademickej obce organizácie na ich e-mailové adresy uvedené na webovom sídle organizácie. Zhromaždenie akademickej obce sa musí konať nie skôr ako týždeň a nie neskôr ako mesiac po doručení žiadosti podľa odseku 8 tohto článku vedeckej rade. K odoslaniu uvedených dokumentov musí dôjsť najneskôr 15 dní pred dňom konania zhromaždenia akademickej obce.
(10)	Vedecká rada organizácie zverejní najmenej tri dni pred dňom hlasovania aktuálny menoslov členov akademickej obce organizácie v zmysle § 6 ods. 3 zákona o SAV.
(11)	Vedecká rada organizácie riadi zhromaždenie akademickej obce. Vedecká rada umožní členovi snemu, ktorý sa navrhuje odvolať, vyjadriť sa k dôvodom na jeho odvolanie uvedeným v žiadosti a umožní diskusiu členov akademickej obce organizácie a dotknutého člena snemu k tomuto návrhu.
(12)	Vedecká rada organizácie vyhotoví zápisnicu o priebehu a výsledku hlasovania, ktorú podpíšu všetci prítomní členovia vedeckej rady.
(13)	Vedecká rada organizácie oznámi výsledky hlasovania snemu a kontaktné údaje na zvoleného člena snemu predsedovi snemu (článok XII ods. 5 štatútu SAV).
(14)	Oprávnení voliči podľa 23 ods. 2 zákona o v. v. i. volia a odvolávajú volených členov správnej rady a volených členov vedeckej rady organizácie postupom podľa § 23 ods. 2, 9 a 11 zákona o v. v. i., volebného poriadku na funkciu člena správnej rady [§ 37 ods. 1 písm. c) zákona o v. v. i.] a volebného a nominačného poriadku na funkciu člena vedeckej rady [§ 37 ods. 1 písm. d) zákona o v. v. i.].

Čl.V: Oprávnení voliči podľa § 23 ods. 2 zákona o v. v. i.
(1)	Oprávnení voliči podľa 23 ods. 2 zákona o v. v. i. volia a odvolávajú volených členov správnej rady a volených členov vedeckej rady organizácie postupom podľa § 23 ods. 2, 9 a 11 zákona o v. v. i., volebného poriadku na funkciu člena správnej rady [§ 37 ods. 1 písm. c) zákona o v. v. i.] a volebného a nominačného poriadku na funkciu člena vedeckej rady [§ 37 ods. 1 písm. d) zákona o v. v. i.].

ČASŤ V.

KOMISIE SLAVISTICKÉHO ÚSTAVU JÁNA STANISLAVA 
SLOVENSKEJ AKADÉMIE VIED, VEREJNEJ VÝSKUMNEJ INŠTITÚCIE

Čl. VI: Komisie Slavistického ústavu Jána Stanislava Slovenskej akadémie vied, verejnej výskumnej inštitúcie
(1)	V Slavistickom ústave Jána Stanislava SAV, v. v. i, pracuje atestačná komisia, ktorú na základe návrhu riaditeľa ústavu a po vyjadrení správnej rady organizácie schvaľuje vedecká rada. Jej členmi sú traja pracovníci ústavu, spravidla sú to členovia vedeckej rady organizácie, a dvaja pracovníci partnerských inštitúcií. 
(2)	V súlade s platnými kritériami uskutočňuje atestačná komisia pravidelné hodnotenie výskumných pracovníkov organizácie, ktoré predkladá vedeckej rade a správnej rade organizácie a realizuje návrhy na preraďovanie vedeckých pracovníkov do vyšších kvalifikačných stupňov – podáva návrhy komisii SAV pre posudzovanie vedeckej kvalifikácie zamestnancov. 
(3)	Riaditeľ organizácie po schválení v správnej rade vymenúva trojčlennú inventarizačnú komisiu, ktorá dohliada na hospodárenie so zvereným majetkom. 
(4)	Riaditeľ organizácie môže zriadiť aj ďalšie poradné a pomocné orgány organizácie.
(5)	Poradné orgány adresujú orgánu, ktorý ich zriadil, stanoviská, odporúčania, podklady alebo návrhy rozhodnutí vo veciach vymedzených v ich štatúte.
(6)	Členstvo v poradných orgánoch je čestné. Členom poradných orgánov patrí náhrada preukázaných výdavkov, ktoré im vznikli pri výkone funkcie, podľa osobitného predpisu (Zákon č. 283/2002 Z. z. o cestovných náhradách).
a)	Členom poradných orgánov v zásade neprináleží odmeňovanie podľa osobitného predpisu (Zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov). Na návrh predsedu príslušného poradného orgánu a po schválení v správnej rade organizácie možno odmeniť člena poradného orgánu v súlade so všeobecne záväznými právnymi predpismi zo zdrojov organizácie, alebo z centrálnych zdrojov SAV prostredníctvom organizácie akadémie, v ktorej je člen poradného orgánu v pracovnom pomere. Člena poradného orgánu možno odmeniť za realizáciu prác: 
i.	nad rámec povinností vyplývajúcich z členstva v orgáne,
ii.	zadaných predsedom príslušného orgánu a
iii.	vo väčšom rozsahu z pohľadu objemu výstupov a/alebo potrebného času alebo prác v mimoriadne skrátených lehotách.

Čl. VIII. Niektoré pravidlá rokovania a uznášania sa orgánov Slavistického ústavu Jána Stanislava Slovenskej akadémie vied, verejnej výskumnej inštitúcie 
(1)	Zasadnutia správnej rady, vedeckej rady a dozornej rady sa konajú najmenej dvakrát ročne.
(2)	Podrobnosti o zasadnutiach a ich priebehu upravuje rokovací poriadok príslušného orgánu Slavistického ústavu Jána Stanislava SAV, v .v. i., a smernicami o rokovaní predsedníctva, vedeckej rady a snemu akadémie vydanými Slovenskou akadémiou vied.
(3)	Z rokovaní orgánov Slavistického ústavu Jána Stanislava SAV, v .v. i., sa vyhotovuje zápisnica v klasickej a elektronickej forme, ktorá je zverejnená na webovom sídle organizácie, ak toto sprístupnenie nie je v rozpore s osobitnými predpismi (Zákon č. 122/2013 Z. z. o ochrane osobných údajov a o zmene a doplnení niektorých zákonov v znení neskorších predpisov, zákon č. 211/2000 Z. z. o slobodnom prístupe k informáciám a o zmene a doplnení niektorých zákonov, zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov).
(4)	Kolektívne orgány organizácie, vrátane zhromaždenia akademickej obce, sú schopné uznášania, ak je v čase hlasovania prítomná nadpolovičná väčšina osôb oprávnených hlasovať a osoba oprávnená zasadnutie riadiť.
(5)	O voľbe a odvolaní osôb a o udeľovaní vyznamenaní a ocenení sa hlasuje tajne, o ostatných otázkach sa hlasuje zdvihnutím ruky, ak sa aspoň jedna pätina prítomných osôb oprávnených hlasovať nevyslovila za tajné hlasovanie.
(6)	Ak nie je ustanovené inak osobitným predpisom alebo vnútorným predpisom podľa § 37 alebo 38 zákona o verejnej výskumnej inštitúcii, o hlasovaní v kolektívnych orgánoch akadémie a organizácií akadémie platia aj tieto pravidlá:
a)	ak bolo v tej istej veci podaných niekoľko návrhov, hlasuje sa o nich v opačnom poradí, ako boli podané,
b)	návrh je prijatý, ak za návrh hlasuje nadpolovičná väčšina prítomných osôb oprávnených hlasovať, ak nie je výslovne uvedené inak,
c)	hlasovaním nemožno rozhodovať o vedeckom poznaní a výsledkoch vedeckého bádania.
(7)	Správna rada, vedecká rada a poradné orgány organizácie rozhodujú per rollam o neodkladných záležitostiach a o návrhoch, na prerokovanie ktorých nie je možné zvolať zasadnutie. V prípade, že sa hlasuje o personálnych otázkach, musia byť zabezpečené také elektronické prostriedky hlasovania, ktoré zabezpečia anonymitu hlasujúcich. O výsledku rozhodnutia sa spíše zápisnica. Ak 1/5 členov orgánu požiada, aby sa o návrhu predloženom na hlasovanie per rollam rokovalo na jeho riadnom zasadnutí, prerokuje sa návrh na najbližšom zasadnutí. Na výsledky hlasovania per rollam sa pritom neprihliada.
(8)	Orgány organizácie môžu rokovať aj prostredníctvom videokonferenčných prenosov. Pre takéto rokovania platia primerane ustanovenia o rokovaní podľa štatútov a rokovacích poriadkov týchto orgánov. Na hlasovanie sa primerane použijú ustanovenia štatútu organizácie s tým, že predseda zasadajúceho orgánu vyzve na hlasovanie a tí účastníci zasadnutia, ktorí sú miestne vzdialení, slovom i obrazom potvrdia ostatným účastníkom spojenia výsledok svojho hlasovania v čase prenosu. Predsedajúci oznámi výsledky hlasovania v mieste, v ktorom sa zdržiaval, ako aj celkový výsledok hlasovania za všetky pripojené miesta. Spôsob rokovania i výsledok hlasovania sa explicitne uvedú v zápisnici z rokovania. Miestom vzdialení členovia orgánu môžu hlasovať v tajnom hlasovaní iba v prípade, ak sú zabezpečené také elektronické prostriedky hlasovania, ktoré zabezpečia anonymitu hlasujúcich. Tí účastníci zasadnutia, ktorí sa nezúčastňujú na tajných hlasovaniach, sa nezapočítavajú do počtu prítomných členov s oprávnením hlasovať.

ČASŤ V.
ČLENSTVO V MEDZINÁRODNÝCH VEDECKÝCH ZOSKUPENIACH

Čl. IX. Slovenský a Medzinárodný komitét slavistov
(1)	Slavistický ústav Jána Stanislava SAV, v. v. i., je vedeckovýskumným a koordinačným centrom slavistických výskumov na Slovensku,
(2)	podľa osobitnej dohody je Slavistický ústav Jána Stanislava SAV, v. v. i., sídlom Slovenského komitétu slavistov, vykonáva celú jeho agendu,
(3)	Slavistický ústav Jána Stanislava SAV, v. v. i., spolupracuje s Medzinárodným komitétom slavistov, 
(4)	Slavistický ústav Jána Stanislava SAV, v. v. i., udržiava kontakty so slavistickými výskumnými pracoviskami doma i v  zahraničí, stará sa o organizáciu domácich a medzinárodných slavistických vedeckých podujatí. 

ČASŤ VI.
SYMBOLY A VYZNAMENANIA

Čl. X: Symboly Slavistického ústavu Jána Stanislava SAV, v. v. i.
(1)	Slavistický ústav Jána Stanislava SAV, v. v. i., používa logo zriaďovateľa spolu s vlastným logom organizácie.
(2)	Logom Slavistického ústavu Jána Stanislava SAV, v. v. i., je zlatá kniha, z ktorej vyrastá modrý dvojkríž na bielom (striebornom, transparentom) pozadí.
(3)	Slavistický ústav Jána Stanislava SAV, v. v. i., dokumentuje svoju históriu, činnosť, zhromažďuje diela a predmety, ktoré s ňou súvisia.

Čl. XI: Vyznamenania Slavistického ústavu Jána Stanislava SAV, v. v. i.
(1)	Vedecká rada Slavistického ústavu Jána Stanislava SAV, v. v. i., udeľuje „Pamätný list Slavistického ústavu Jána Stanislava SAV, v. v. i.“ domácej alebo zahraničnej vedecky vyhranenej osobnosti a tiež vedeckej inštitúcii, ktorá sa významne pričinila o vedeckovýskumný rozvoj organizácie.
(2)	Vedecká rada Slavistického ústavu Jána Stanislava SAV, v. v. i., na návrh správnej rady alebo na návrh člena akademickej obce organizácie udeľuje za mimoriadny vedeckovýskumný a vedecko-organizačný prínos vyhranenej osobnosti z radov vedeckých pracovníkov organizácie čestný titul „emeritný člen akademickej obce Slavistického ústavu Jána Stanislava SAV, v. v. i.“
(3)	Udelenie „Pamätného listu Slavistického ústavu Jána Stanislava SAV, v. v. i.“ a udelenie titulu „emeritný člen akademickej obce Slavistického ústavu Jána Stanislava SAV, v. v. i.“ schvaľuje akademická obec organizácie na svojom zasadnutí, ktoré zvoláva predseda vedeckej rady organizácie.

ČASŤ VII.

ZÁKLADNÉ RIADIACE A ORGANIZAČNÉ NORMY ORGANIZÁCIE

Čl. XII: Medzi základné organizačné a riadiace normy ústavu patria:
(1)	Zákon o Slovenskej akadémii vied č. 133/2002 Z. z., v znení neskorších doplnení 
(2)	Zákon o verejnej výskumnej inštitúcii a o zmene a doplnení niektorých zákonov č. 243/2017 Z. z.,
(3)	Zákonník práce,
(4)	Štatút Snemu Slovenskej akadémie vied,
(5)	Štatút Slovenskej akadémie vied,
(6)	Organizačný poriadok Slovenskej akadémie vied.
(7)	Štatút Slavistického ústavu Jána Stanislava Slovenskej akadémie vied, verejnej výskumnej inštitúcie,
(8)	Organizačný poriadok Slavistického ústavu Jána Stanislava Slovenskej akadémie vied, verejnej výskumnej inštitúcie,
(9)	Pracovný poriadok Slavistického ústavu Jána Stanislava Slovenskej akadémie vied, verejnej výskumnej inštitúcie,
(10)	Rokovací poriadok správnej rady,
(11)	Rokovací poriadok vedeckej rady
(12)	Pravidlá hodnotenia výskumných pracovníkov Slavistického ústavu Jána Stanislava Slovenskej akadémie vied, verejnej výskumnej inštitúcie.

ČASŤ XIII.

(1)	Vnútorné predpisy organizácie podľa § 37 ods. 1 zákona o v. v. i., rokovacie poriadky orgánov organizácie a prípadné iné vnútorné predpisy organizácie, zmeny týchto predpisov a poriadkov a úplné znenia týchto predpisov a poriadkov sa zverejňujú na webovom sídle organizácie [§ 2 ods. 3 písm. d) bod 2. zákona o v. v. i.]. Predpisy uvedené v predchádzajúcej vete, ako aj ich zmeny, nadobúdajú účinnosť dňom nasledujúcim po dni ich zverejnenia, ak v nich nie je stanovený neskorší deň nadobudnutia ich účinnosti. Rokovacie poriadky uvedené v prvej vete, ako aj ich zmeny, nadobúdajú účinnosť dňom ich vydania, ak v nich nie je stanovený neskorší deň nadobudnutia účinnosti. 
(2)	Vnútorné predpisy organizácie podľa § 37 ods. 1 zákona o v. v. i., prípadné iné vnútorné predpisy organizácie, ich zmeny a ich úplné znenia podpisuje riaditeľ. Rokovacie poriadky správnej rady a vedeckej rady a ich zmeny podpisuje predseda tohto orgánu; rokovací poriadok dozornej rady a jeho zmeny podpisuje predseda SAV.  

ČASŤ XIV.

ZÁVEREČNÉ USTANOVENIA

(1)	Správna rada organizácie predložila návrh tohto štatútu poverenému členovi dozornej rady dňa 14.7.2018 a predsedovi vedeckej rady dňa 14.7.2018. Dozorná rada sa k návrhu tohto štatútu vyjadrila dňa 16.7.2018; vedecká rada sa k návrhu tohto štatútu vyjadrila dňa 16.7.2018. Správna rada schválila tento štatút dňa 17.7.2018. 
(2)	Tento štatút nadobúda účinnosť dňa 18.7.2018 so zverejnením na webovom sídle organizácie.

V Bratislave dňa 17.7.2018
              						........................................................
     Prof. PhDr. Peter Žeňuch, DrSc.
         riaditeľ SÚJS SAV, v. v. i.